Românii sunt în Cernăuți de secole întregi. În istoria recentă, teritoriul ce cuprinde Regiunea Cernăuți a făcut parte din Regatul României din 1918 până în 1940, când a fost ocupat de către sovietici, fiind parte a RSS Ucrainene. În perioada sovietică, românii din Cernăuți (ca restul românilor din URSS) au fost persecutați, fiind supuși unui proces de „rusificare” (cel mai notabil exemplu fiind Masacrul de la Fântâna Albă). De asemenea, o bună parte a populației a fost deportată în Siberia, iar alta s-a refugiat în România.